
СТАНОВИЩЕ
Комисията по правата на жените и равенството между половете приканва водещата комисия по бюджетен контрол да включи в предложението за резолюция, което ще приеме, следното:<RepeatBlock-Dec>
А.	като има предвид, че равенството между половете е основополагаща ценност на Съюза и че съгласно член 8 от ДФЕС, в който се установява интегрирането на принципа на равенство между половете, Съюзът се ангажира да насърчава равенството във всички дейности; като има предвид, че бюджетите не са неутрални по отношение на пола и трябва да бъдат изготвяни и Комисията да се освобождава от отговорност във връзка с тяхното изпълнение с оглед на целта за равенство между половете;
Б.	като има предвид, че Парламентът многократно призовава Комисията да насърчава и прилага интегрирането на принципа на равенство между половете, включително съобразеното с равенството между половете бюджетиране и оценките на въздействието по признак пол, във всички области на политиката на Съюза;
В.	като има предвид, че Комисията все още не е анализирала целесъобразността на това да се предложи използването на определен процент от бюджета на ЕС в подкрепа на равенството между половете;
1.	потвърждава ангажимента на Съюза за интегриране на принципа на равенство между половете и за подобряване на методиката за проследяване на разходите, свързани с равенството между половете; изразява съжаление, че методиката на Комисията продължава да бъде непълна, тъй като не обхваща отрицателните последици и допуска несигурност в 20% от случаите по отношение на своето въздействие върху равенството между половете; призовава Комисията да усъвършенства методиката и да проследява отрицателните въздействия;
2.	приветства актуализирането на насоките и инструментариума за по-добро регулиране; изразява съжаление относно недостатъчния напредък в извършването на анализи на потребностите и въздействието на програмите на ЕС за финансиране от гледна точка на равенството между половете; призовава Комисията да извършва последователно подобни анализи; възлага ѝ да започне оценката на въздействието на следващата МФР, включително анализи на равенството между половете;
3.	отбелязва, че информацията относно въздействието на бюджета на ЕС върху равенството между половете продължава да бъде недостатъчна; подчертава недостатъците в ръчното събиране, докладването и оценката на разбити по полов признак данни; призовава Комисията да подобри качеството на данните;
4.	призовава Комисията да анализира какъв процент от бюджета на ЕС следва да се задели в подкрепа на равенството между половете; призовава освен това за цели и показатели за изпълнение във всички бъдещи законодателни актове, включително в следващата МФР.

